text: Filskov gør oprør 
  14 april 2010 kl. 11.41
  Filskov mobiliserer i kampen mod lukning af byens skole. Iført specielle T-shirts og med kæmpebannere, fakler og med varevogne og traktorer i kortege vil borgerne i byen sende et kraftigt signal til Billund Kommunes borgmester: Hold sparekniven væk fra Filskov! 
  Med stor ildhu har borgerne i byen sørget for udviklingen. Blandt andet har man sørget for et nyt plejecenter, da kommunen lukkede den gamle. Men nu står skolen for tur, mener Filskov-beboerne.
  Derfor er der indkaldt til møde i sportshallen om skolens fremtid onsdag aften. Landsbyen opfatter politikernes spareplan med en mulig lukning af skolen som benspænd. Byrådets målsætning om at bevare landsbysamfundene er ikke andet end fine ord på et stykke papir, mener  Filskov-borgerne.
  